Forslag til RÅDETS FORORDNING om ændring af forordning (EF) nr. 1673/2000 om den fælles markedsordning for hør og hamp bestemt til fiberproduktion

(forelagt af Kommissionen)

BEGRUNDELSE

I artikel 15, stk. 1, i Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion er det fastsat, at:

"Kommissionen senest den 31. december 2003 forelægger Europa-Parlamentet og Rådet en rapport, i givet fald ledsaget af forslag, om tendenserne i produktionen i de forskellige medlemsstater og virkningen af reformen af den fælles markedsordning på afsætningsmulighederne og sektorens økonomiske levedygtighed. Den skal ligeledes redegøre for maksimumsindholdet af urenheder og skæver i korte hørfibre og hampefibre.

Rapporten skal i givet fald lægges til grund for en ny fordeling og eventuelt en forhøjelse af de nationale garantimængder. Kommissionen tager især hensyn til produktionsniveauet, forarbejdningskapaciteten og afsætningsmulighederne på markedet."

Der skal i øvrigt efter samme artikel 15 forelægges en ny rapport i 2005 om den ordning for støtte til forarbejdning af hør og hamp bestemt til fiberproduktion, der blev indført ved forordning (EF) nr. 1673/2000.

De disponible data gør det ikke muligt at foretage en fin analyse af produktionstendenserne i medlemsstaterne og tilpasningen til de nationale garantimængder. De indsamlede oplysninger gør det dog muligt at konkludere, at ordningen har haft klart positive virkninger for sektoren.

Under disse forhold bør der ikke foretages ændringer i støtteordningens nuværende funktion inden den mere fuldstændige analyse, der kan foretages i forbindelse med rapporten i 2005.

Men i artikel 2, stk. 3, litra b), andet afsnit, i forordning (EF) nr. 1673/2000 er det fastsat, at medlemsstaternes har mulighed for indtil produktionsåret 2003/2004 at fravige grænsen på 7,5 % urenheder og skæver og endvidere yde støtte for korte hørfibre og hampefibre, der har under henholdsvis 15 % og 25 % urenheder og skæver. Forordning (EF) nr. 1673/2000 bør derfor ændres for at forlænge nævnte mulighed for undtagelse med to år indtil produktionsåret 2005/2006, hvilket skulle bidrage til at konsolidere den positive tendens, som sektoren oplever.

Med hensyn til de lande, der vil tilhøre EU fra den 1. maj 2004, produceres de lange og korte hørfibre i seks af dem, mens tre af dem producerer hampefibre. Den forlængelse af undtagelsen fra grænsen på 7,5 %, der foreslås for to år, vil gøre det muligt for disse nye medlemsstater at nyde godt af de samme fordele som de nuværende medlemsstater, så de kan tilpasse sig til den rivende udvikling, som sektoren gennemgår.

2003/0275 (CNS)

Forslag til RÅDETS FORORDNING om ændring af forordning (EF) nr. 1673/2000 om den fælles markedsordning for hør og hamp bestemt til fiberproduktion

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til forslag fra Kommissionen [1],

[1] EUT C ... af ..., s. ...

under henvisning til udtalelse fra Europa-Parlamentet [2],

[2] EUT C ... af ..., s. ...

under henvisning til udtalelse fra Det Europæiske Økonomiske og Sociale Udvalg [3],

[3] EUT C ... af ..., s. ...

under henvisning til udtalelse fra Regionsudvalget [4], og

[4] EUT C ... af ..., s. ...

ud fra følgende betragtninger:

(1) I artikel 2, stk. 3, litra b), andet afsnit, i Rådets forordning (EF) nr. 1673/2000 [5] er det fastsat, at medlemsstaternes kan fravige grænsen på 7,5 % urenheder og skæver og endvidere yde forarbejdningsstøtte for korte hørfibre, der har mellem 7,5 % og 15 % urenheder og skæver, og for hampefibre, der har mellem 7,5 % og 25 % urenheder og skæver. Denne mulighed kan dog kun udnyttes indtil produktionsåret 2003/2004.

[5] EFT L 193 af 29.7.2000, s. 16. Forordning ændret ved Kommissionens forordning (EF) nr. 651/2002 (EFT L 101 af 17.4.2002, s. 3).

(2) For tiden har de fleste korte hørfibre og hampefibre, der opnås ved den første forarbejdning, stadig mere end 7,5 % urenheder og skæver. For at konsolidere den positive tendens, som denne sektor oplever, og for at muliggøre en yderligere forbedring af konkurrencedygtigheden bør medlemsstaternes mulighed for at fravige nævnte grænse forlænges med to år.

(3) Forordning (EF) nr. 1673/2000 bør ændres i overensstemmelse hermed -

UDSTEDT FØLGENDE FORORDNING:

Artikel 1

I artikel 2, stk. 3, litra b), andet afsnit, i Rådets forordning (EF) nr. 1673/2000 ændres "2001/2002 til 2003/2004" til "2001/2002 til 2005/2006".

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>